Utanríkisráðuneytið deilir ekki mati alþjóðlegra stéttarfélaga sem telja að TISA-samkomulagið muni auka hagnað alþjóðlegra stórfyrirtækja á kostnað réttinda þeirra og hagsæld þeirra sem verra hafa það . Markmiðið með þátttöku Íslands í TISA-viðræðunum er að gera íslensk fyrirtæki sem stunda þjónustuviðskipti „ betur samkeppnishæf á heimsvísu og draga úr viðskiptahindrunum “ . Þetta er meðal þess sem kemur fram í svari utanríkisráðuneytisins við fyrirspurn Kjarnans um TISA-viðræðurnar . Ráðuneytið svarar því ekki beint hvort Ísland sé að gefa frá sér rétt til aðgerða með því að taka þátt í TISA-samkomulaginu , en alþjóðleg stéttarfélög hafa gagnrýnt að það muni koma í veg fyrir að ríkisstjórnir geti gripið til aðgerða á þjóðréttarlegum grunni á þeim sviðum sem samkomulagið mun ná yfir . Í svari ráðuneytisins við þeirri spurningu segir : „ Ísland , í gegnum þátttöku sína í TISA viðræðunum , hefur tækifæri til þess að hafa áhrif á niðurstöðu samningsins . Mikilvægt er að í samningum sé tekið tillit til hagsmuna íslenskra fyrirtækja og tryggja sem best aðgengi íslenskra þjónustuveitenda á erlendum mörkuðum . Sem aðilar að GATS og öðrum fríverslunarsamningum höfum við gengist við svipuðum skuldbindingum . “ Utanríkisráðuneytið svarar því heldur ekki beint hversu margir embættismenn komi að TISA-viðræðunum : „ Eins og venja er með samningsviðræður af þessu tagi er enginn einn með málið , heldur er þetta samstarfsverkefni utanríkisráðuneytisins , fagráðuneyta og undirstofnana þeirra auk fastanefndar Íslands í Genf . Þannig eru margar hendur sem koma að þessu verkefni , samhliða öðrum . “ Hagsmunir fyrirtæki og aðgengi mikilvægir Megináhersla Íslands í viðræðunum er á að ná sem bestum kjörum fyrir fyrirtæki á sviði hátækni og orkumála og á sviði alþjóðlegra sjóflutninga . „ Ísland og Noregur standa sameiginlega fyrir hugmyndum vegna orkutengdrar þjónustu en íslensk fyrirtæki eiga mikilla hagsmuna að gæta í útflutningi á þjónustu tengdri jarðhita og vatnsaflsvirkjunum . Þá hefur utanríkisráðuneytið kallað eftir upplýsingum um hagsmuni íslenskra fyrirtækja á sviði þjónustuviðskipta erlendis í samstarfi við ... hagsmunasamtök fyrirtækja á þessu sviði , “ segir í svari ráðuneytisins , sem Urður Gunnarsdóttir , fjölmiðlafulltrúi þess , er skrifuð fyrir . Í svarinu segir að tilboð Íslands í viðræðunum sé að mestu leyti hið sama og lagt var fram í Doha-samningaviðræðunum um aukið frelsi í heimsviðskiptum , sem fóru fram innan Alþjóðaviðskiptastofnunarinnar og hófust árið 2001 . Pattstaða hefur verið uppi í þeim viðræðum árum saman , aðallega vegna þess að mörg ríki , meðal annars Ísland , hafa lagt áherslu á að vernda rétt sinn til að niðurgreiða landbúnað . Eini munurinn á Doha og TISA-tilboðinu er sá að „ metnaði Íslands á sviði orkutengdrar þjónustu er bætt við “ . Þetta er brot úr áframhaldandi umfjöllun Kjarnans um TISA-viðræðurnar . Lestu hana í heild sinni hér . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .